พลังงานลมเข้าmaiง่าย เริ่ม26มี.ค.
ตลาดหลักทรัพย์ ปรับเกณฑ์รับหุ้นธุรกิจผลิตไฟฟ้าจากพลังงานหมุนเวียนเข้า mai มีผล 26 มี.ค.
23 มี.ค. 2555

ตลาดหลักทรัพย์ ปรับเกณฑ์รับหุ้นธุรกิจผลิตไฟฟ้าจากพลังงานหมุนเวียนเข้า mai มีผล 26 มี.ค. 
นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ (mai) เปิดเผยว่า ตลาดหลักทรัพย์ฯ ได้ปรับปรุงหลักเกณฑ์รับหุ้นเข้า mai สำหรับธุรกิจผลิตไฟฟ้าจากพลังงานหมุนเวียนทุกประเภท ทั้งแสงอาทิตย์ ลม น้ำ เพื่อสนับสนุนให้กับผู้ประกอบการเข้าจดทะเบียนได้เร็วขึ้น 
เกณฑ์ใหม่ได้เปิดโอกาสให้โรงไฟฟ้าพลังงานหมุนเวียนที่เริ่มขายไฟฟ้าในเชิงพาณิชย์ (COD) ครบ1 ปี และมีขนาดมูลค่าหลักทรัพย์ตามราคาตลาด (มาร์เก็ตแคป) ตั้งแต่ 500 ล้านบาทขึ้นไป สามารถใช้ช่องทางนี้ได้
อย่างไรก็ตาม ได้กำหนดระยะเวลาการห้ามขายหุ้นของผู้บริหารฯ (ไซเลนต์พีเรียด) ให้ยาวขึ้นจากเกณฑ์ปกติ 1 ปี เป็นระยะเวลา 2 ปี และเน้นให้ผู้ยื่นคำขอต้องเปิดเผยข้อมูลให้ผู้ลงทุนทราบถึงความเสี่ยงเกี่ยวกับสัญญาขายไฟฟ้า เงินอุดหนุนภาครัฐ (Adder) การจัดหาวัตถุดิบ ต้นทุนของวัตถุดิบ ตลอดจนเทคโนโลยีให้ชัดเจนและเพียงพอ เพื่อเป็นการสร้างความมั่นใจให้กับผู้ลงทุน
นายชนิตร กล่าวว่า ตลาดหลักทรัพย์สนับสนุนธุรกิจที่เป็นประโยชน์ต่อทั้งเศรษฐกิจและสิ่งแวดล้อม อีกทั้งยังสร้างความมั่นคงด้านพลังงานให้กับประเทศ 
นอกจากนี้ เป็นการเปิดโอกาสให้ผู้ประกอบการสามารถพัฒนาโครงการต่อเนื่องได้โดยลดข้อจำกัดด้านเงินลงทุน ซึ่งสอดคล้องกับแผนพัฒนากำลังการผลิตไฟฟ้า ปี 2553–2573 โดยปี 2573 ผลิตไฟฟ้าจากพลังงานหมุนเวียนจะต้องไม่ต่ำกว่า 5% ของกำลังการผลิตรวม 
สำหรับเกณฑ์เดิมบริษัทจะต้องมีมาร์เก็ตแคปไม่น้อยกว่า 1,000 ล้านบาท และผลการดำเนินงานต้องมีกำไร 2 ปี ขณะที่ทุนชำระแล้วและส่วนของผู้ถือหุ้นไม่เปลี่ยนแปลงคือต้องมีไม่น้อยกว่า 20 ล้านบาท